Document ID: 31989R0816

*****
ΚΑΝΟΝΙΣΜΟΣ (ΕΟΚ) αριθ. 816/89 ΤΗΣ ΕΠΙΤΡΟΠΗΣ
της 30ής Μαρτίου 1989
περί καθορισμού του καταλόγου των προϊόντων που υπάγονται στο συμπληρωματικό μηχανισμό που εφαρμόζεται στις συναλλαγές στον τομέα των νωπών οπωροκηπευτικών
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας, και ιδίως το άρθρο 81 παράγραφος 3,
Εκτιμώντας:
ότι το άρθρο 81 παράγραφος 2 της πράξης προσχώρησης υπάγει στο συμπληρωματικό μηχανισμό στις συναλλαγές από την 1η Ιανουαρίου 1990, όσον αφορά τις συναλλαγές μεταξύ Ισπανίας και Κοινότητας με τη σύνθεσή της στις 31 Δεκεμβρίου 1985, τα προϊόντα που υπάγονται στον κανονισμό (ΕΟΚ) αριθ. 1035/72 του Συμβουλίου της 18ης Μαΐου 1972 περί κοινής οργανώσεως αγοράς στον τομέα των οπωροκηπευτικών (1), όπως τροποποιήθηκε τελευταία από τον κανονισμό (ΕΟΚ) αριθ. 2238/88 (2)· ότι, εντούτοις, το άρθρο 81 παράγραφος 3 στοιχείο β) της εν λόγω πράξης επιτρέπει την απόσυρση από τον κατάλογο ορισμένων προϊόντων, ιδίως το αργότερο εννέα μήνες πριν από τη λήξη του τέταρτου έτους μετά την προσχώρηση· ότι, για λόγους σαφήνειας, πρέπει να καθορισθεί ο κατάλογος των προϊόντων που παρουσιάζουν σήμερα ευαίσθητο χαρακτήρα κατά την εισαγωγή από την Ισπανία στην Κοινότητα με τη σύνθεσή της στης 31 Δεκεμβρίου 1985 και τα οποία πρέπει να εξακολουθήσουν να υπάγονται στον κανονισμό (ΕΟΚ) αριθ. 1035/72· ότι όσον αφορά, αντίθετα, τις εισαγωγές στην Ισπανία από την υπόλοιπη κοινοτική αγορά, δεν δικαιολογείται η διατήρηση της εφαρμογής του εν λόγω μηχανισμού ·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής ad hoc,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα προϊόντα που υπάγονται στον κανονισμό (ΕΟΚ) αριθ. 1035/72 και υπόκεινται από την 1η Ιανουαρίου 1990 στο συμπληρωματικό μηχανισμό που εφαρμόζεται στις συναλλαγές, ο οποίος ονομάζεται « ΣΜΣ», κατά την εισαγωγή στην Κοινότητα με τη σύνθεσή της στις 31 Δεκεμβρίου 1985 από την Ισπανία, εμφαίνονται στον κατάλογο που περιλαμβάνεται στο παράρτημα του παρόντος κανονισμού.
Ο «ΣΜΣ» δεν εφαρμόζεται κατά την εισαγωγή στην Ισπανία από την Κοινότητα με τη σύνθεσή της στις 31 Δεκεμβρίου 1985, των προϊόντων που περιλαμβάνονται στο άρθρο 81 παράγραφος 2 στοιχείο β) εδάφιο γγ) της πράξης προσχώρησης.
Άρθρο 2
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 30 Μαρτίου 1989.

Labels: 3
17